28/05/2014 | Administración LocalMunicipal
Oza-Cesuras
Aprobación definitiva do Plan Especial de Equipamento en Solo Rústico para a ordenación dunha dotación docente en Mangoño-Mandaio, Oza-Cesuras

A Comisión Xestora de Oza-Cesuras, en sesión celebrada o 28 de abril de 2014, aprobou definitivamente o “PLAN ESPECIAL DE EQUIPAMENTO EN SOLO RÚSTICO PARA A ORDENACIÓN DUNHA DOTACIÓN DOCENTE.- Lugar de MANGOÑO, Parroquia de MANDAIO, Concello de OZA-CESURAS”. En cumprimento do establecido no art.92 da Lei 9/2002, do 30 de decembro, de ordenación urbanística e protección do medio rural de Galicia, procédese a publicar o documento que contén a normativa e as ordenanzas: Formúlase o presente Plan Especial de Dotación ao obxecto de ordenar un ámbito de solo destinado a un equipamento de uso docente e establece-las determinacións precisas que permitan a construción dun edificio para desenvolve-las funcións de ESCOLA INFANTIL, cumprindo as esixencias legais en materia urbanística e garantindo a axeitada inserción da instalación prevista no medio territorial existente. O Plan Especial formúlase segundo á posibilidade que outorga o artigo 68 da Lei 9/2002, de ordenación urbanística é protección do medio rural de Galicia. O Plan Especial desenvólvese nuns terreos situados no lugar de Mangoño, parroquia de Mandaio, no termo municipal de Oza-Cesuras. Identifícase nos correspondentes Planos de Ordenación nas súas diferentes escalas. A súa vixencia será indefinida ata a súa revisión ou a súa derrogación por un documento urbanístico de rango superior. O planeamento vixente na parcela constitúeo as Normas Subsidiarias e Complementarias de Planeamento aprobadas definitivamente o día 3 de Marzo de 1997 e a Ley 9/2002 e as súas modificacións. No plano de ordenación do núcleo rural de Mangoño obsérvase que os terreos obxecto deste Plan Especial teñen a clasificación de Solo non Urbanizable Común (NU) e lindan polo seu lado Oeste cunha pardela con clasificación como Solo non Urbanizable Común (NU) e Solo non Urbanizable de Núcleo Rural (N. N) O Plan Especial desenvolverase mediante un proxecto que defina as obras de edificación, instalacións e acondicionamento previstas. Poderanse formular proxectos cuxa pretensión e determinacións sexan específicos por mor da súa singularidade ou tramitación ante organismos sectoriais. Os proxectos deberán detallar e programa-las intervencións coa precisión necesaria para que podan ser executadas por técnicos distintos do autor do mesmo. Os proxectos non poderán modifica-las previsións deste Plan Especial sen prexuízo das adaptacións a nivel de detalle xurdidas pola realidade física e topográfica. Os proxectos conterán a documentación necesaria para a súa correcta posta en práctica, que como mínimo será a seguinte: - Memoria descritiva da actuación. - Plano de situación da zona de actuación en relación ao ámbito de aplicación do Plan Especial. - Planos de información do ámbito territorial de actuación. - Planos de Proxecto, reflectindo obras e actuacións a levar a cabo coa escala e nivel de detalle requirido. - Prego de condicións técnicas e de condicións económico - administrativas das obras e actuacións. - Medicións, prezos descompostos e orzamento. Considérase afectado ó Concello de Oza-Cesuras polo presente Plan Especial no que respecta ao trazado da rede de saneamento e abastecemento de augas previstas polo Plan xa que afectan a estrada de titularidade municipal. Considerase afectado o organismo de Augas de Galicia por atoparse parcialmente o ámbito territorial do Plan Especial dentro da zona de policía do río Quintela. A parcela onde se ubicará o futuro equipamento é propiedade dos Concellos de Cesuras e Oza dos Ríos a partes iguais (50%,) (na actualidade fusionados como Concello de Oza- Cesuras) polo que a totalidade da parcela será da súa titularidade. Non será esixible unha cesión de terreo que xa pertence ó propio Concello O promotor do Plan Especial ten o deber de realizar a súa costa as obras de urbanización exteriores ao ámbito necesarias para conecta-las redes de subministro de auga, evacuación de augas pluviais e saneamento de augas residuais de carácter público, conforme aos trazados expostos nos Planos de Ordenación de existiren. Así mesmo deberá executar ao seu cargo a pavimentación da zona de viario público de cesión, conforme ás indicacións que no seu momento realice o Concello (neste caso o Concello é o propio promotor das obras). O uso e actividade previsto no ámbito do Plan Especial é o de DOTACIÓN DOCENTE PARA ESCOLA INFANTIL DE 0-3 ANOS en congruencia co destino e cualificación de sistema local de equipamento de interese público e social. Contémplase un uso de interese público sobre terreos de titularidade tamén pública. O Plan Especial establece os seguintes usos pormenorizados dentro do ámbito: - Área de movemento da edificación. Constitúe a parte da parcela dotacional sobre a cal se contempla a construción dun edificio educativo. A zona non ocupada pola edificación recibirá un tratamento axardinado ou, no seu caso, pavimentado, ao obxecto de conforma-los accesos ao edificio. - Área de aparcamento e circulación É a zona de acceso rodado e aparcamento de vehículos dos usuarios da instalación. Non se contempla nesta zona ningún tipo de edificación. Existirá unha zona prevista para a chegada e saída tanto do posible transporte escolar coma dos vehículos privados. - Área arborizada e axardinada Comprende a parte da parcela destinada a parque, xardín, hortas e espazos de estancia ao aire libre. Non se contempla nesta zona ningún tipo de edificación nin de urbanización, agás aquelas mínimas actuacións encamiñadas ao establecemento de percorridos peonís e zonas de estancia para os usuarios da dotación. En cumprimento do Código Técnico da Edificación, establécese unha franxa de 25 m de ancho dende o contorno da área edificable que quedará libre de vexetación pirófita, ao obxecto de garanti-la non propagación dun posible incendio nas áreas forestais exteriores ao ámbito do Plan. Enténdese por obras de acondicionamento e obras ordinarias aquelas actuacións que requiren a posta en obra de materiais e técnicas para a realización de muros, do viario previsto así como os espazos libres ou de recreo dotados de instalacións de servizos e elementos de xardinería. As obras realizarase segundo o contido dos proxectos que a tal efecto se redacten seguindo as determinacións do presente Plan Especial. Estarase ao disposto no apartado Os proxectos de redes públicas tramitaranse e aprobarán segundo o disposto na lexislación urbanística. Serán informados polas administracións sectoriais que exerzan as súas competencias na actuación. Os pavimentos deseñaranse e calcularanse tendo en conta as solicitacións ás que estarán sometidos, envirtude da zonificación proposta no Plan Especial. No deseño de pavimentos terase en especial consideración as calidades para a súa adaptación e integraciónnas condicións naturais e de uso. Procurarase que os pavimentos acaden un elevado porcentaxede absorción hidráulica para evitar escorrentías superficiais e racionaliza-las redes de recollida de augaspluviais. No viario de carácter peonil prohíbense expresamente os pavimento continuos ou descontinuos impermeábeiscomo aglomerado asfáltico, formigón, baldosas, lousas, etc. Nas zonas de aparcadoiro considérase necesario o emprego de pezas colocadas en seco (adoquíns) cuxas características de colocación o deseño favorezan o crecemento dun tapiz vexetal entre os seus ocos ou xuntas. Os tipos de materiais e técnicas de colocación responderán a un criterio funcional, mediante o cal sexa fácil destingui-las diferentes zonas ou funcións da rede viaria. Os elementos auxiliares e complementarios da rede viaria (mobiliario, sinalización, etc.), dotaranse e deseñaranse de forma racional, sen excesos nin reiteracións. Realizaranse con técnicas e materiais duradeiros, de fácil integración e resistencia ao medio. Os proxectos xustificarán o deseño e colocación deste tipo de dotación auxiliar. O presente Plan Especial establece a necesidade de dotar á parcela das necesarias infraestruturas de servizos para o seu normal funcionamento: - Subministro de auga - Evacuación de augas residuais - Alumeado público - Recollida de lixo O subministro realizarase dende os distintos puntos de acometida das redes existentes municipais. Tódalas redes chegarán ás zonas requiridas enterradas baixo a rede viaria pública. Os proxectos de obras deberán xustifica-la conveniencia de cada infraestrutura, establecendo os criterios de cálculo e deseño e contemplando a necesidade de conexión cos puntos de acometida. O alumeado público contemplarase na zona anexa ó vial público, que será, como o resto do terreo de titularidade municipal. A iluminación do espazo público realizarase con racionalidade e evitando a contaminación lumínica. A tal efecto o nivel de iluminación non poderá supera-los 10 luxes. Contémplase subministro de auga para o rego das zonas axardinadas dos espazos libres e áreas de recreo, así como para a dotación de auga sanitaria do edificio previsto. Os proxectos de obra establecerán o trazado e características desta rede de xeito pormenorizado dende os puntos de acometida na rede pública existente. Discorrerá integramente enterrada baixo a rede viaria prevista neste Plan Especial. O Plan Especial contempla a conexión á rede pública de saneamento das augas residuais xeradas no edificio. Esta infraestrutura constará dun punto de recollida no interior da parcela onde se colocará un equipo de bombeo dende onde se impulsarán as augas residuais ata a rede existente no caso de ser necesario. Os espazos non ocupados pola edificación na zona edificable serán tratados mediante o emprego de pavimentos, especies vexetais e mobiliario adaptado ás funcións propias da dotación planeada, tendo en conta a particularidade do colectivo usuario. Os espazos pavimentados deseñaranse con racionalidade. Utilizaranse pavimentos preferentemente térreos, de madeira e pedra ou artificiais colocados en seco e deixando espazo entre a súas xuntas para facilita-la súa integración e mellora-las condicións drenantes. A zona cualificada como área axardinada ou libre será convenientemente axardinado mediante plantación e céspede, arbustos e árbores autóctonos ou naturalizados en Galicia e que se adapten ás condicións microclimáticas e ambiente húmido da zona. Nesta zona unicamente admítense itinerarios peonís ou sendas con pavimentos naturais e filtrantes dotados dun mobiliario mínimo e axustado as necesidades como bancos e pequenos recunchos para o descanso. O edificio a construír será de uso docente, unha escola infantil 0-3 anos. As escolas infantís defínense como aqueles equipamentos diúrnos de carácter educativo e asistencial, dirixidos ao sector infantil da poboación de ata 3 anos de idade, teñen por obxecto o desenvolvemento harmónico e integral dos/das nenos/as, realizando ademais un importante labor de apoio á función educativa da propia familia á vez que facilitan o acceso dos pais ao mundo laboral. As escolas infantís 0-3 prestarán atención e coidado continuado aos/ás nenos/as de entre 3 meses e 3 anos de idade. Segundo o uso e utilización prevista, contémplase un edificio de características arquitectónicas singulares, cuxas dimensións e proporción verán dadas como consecuencia dun programa de 3 UNIDADES. A escolas infantís 0-3 ademais dos requisitos comúns para os centros de atención á infancia deberán cumprir os seguintes específicos (Decreto 329/2005): As características do edificio, cuxa superficie edificable e configuración de volumes cumpre co disposto no artigo 42.1. c) da Lei 9/2002 e as súas modificacións e os comentarios a este respecto que figuran no apartado 3.2.4. deste documento - Altura máxima: Limítase a altura máxima a 7,00 metros, medidos no punto medio da cada fachada dende o nivel do chan ata o arranque da cuberta. - Altura de coroación: Limítase a altura de coroación do edificio a cuberta lanzada a 30ª de pendente, medidos dende o nivel da cuberta ata o punto máis elevado da cuberta do edificio. En todo caso o cumio máximo da edificación non superara 3metros medidos dende o punto de arranque da mesma. (Altura máxima de cumio 10m). - Forma da cuberta: A cuberta poderá ser plana ou construída mediante planos inclinados. No caso de executar unha cuberta plana, considérase altura de coroación á altura dun peto perimetral que impida a caída de persoas. O material de acabado será de orixe natural (pavimento pétreo, grava, vexetal, etc). En caso de executar unha cuberta inclinada, utilizarase como material de cobertura e acabado metais nobres como o cobre ou zinc. - Elementos que poden sobresaír por riba da altura de coroación: Unicamente poderán sobresaír, sempre de forma puntual, elementos vinculados a instalacións técnicas do edificio, como elementos de ventilación forzada, pararraios, aire acondicionado, etc. A superficie de solo ocupada pola edificación non supera a ocupación máxima do 20% da superficie da parcela neta de 3.000 m². Plantexase unha proposta de movemento da edificación que abrangue 600m2 de edificación máxima se ben a previsión da escola infantil será de 480 m2 aproximados. Esta ocupación concretarase exclusivamente na Área edificable, conforme á zonificación proposta polo Plan. Enténdese por ocupación a superficie de solo resultado da proxección vertical da superficie edificada en calquera das plantas do edificio. A superficie máxima edificable do edificio verá dada como resultado de aplicar á superficie ocupada á altura máxima permitida. O edificio poderá desenvolverse nunha única planta sobre rasante. Permítese a construción de soto e/ou semisoto, coas limitacións de uso establecidas nas Normas Subsidiarias e Complementarias de Planeamento e na lexislación sectorial que regule o uso e actividade prevista para o edificio. A condición de edificio illado esixe a separación aos lindes con outras parcelas. Dita separación será de polo menos 5,00 metros. Conforme á zonificación proposta, a separación cúmprese en calquera punto da Área edificable. A singularidade do edificio esixe a consideración de aquelas cuestións que afecten á imaxe final do edificio e a súa integración nun medio rural alterado. Neste senso, considérase que o edificio debe contribuír a dignificar unha imaxe hoxe en día alterada polas infraestruturas e as edificacións circundantes. Segundo a zonificación proposta, a edificación implantarase sobre terreo explanado ou coa pendente lixeiramente modificada. Non se admitirán novos movementos de terra, agás os necesarios e vinculados á superficie de solo ocupada pola edificación e os espazos inmediatamente anexos destinados ós patios e ós accesos. A parte vinculada a estrada comprenderá dunha urbanización axeitada e acorde co lugar de implantación, camiños peonís de xabre compactado ou adoquinado de xunta aberta. Debido o desnivel topográfico da parcela e a necesidade da súa colocación nunha planta, o acceso en rampla salvará o desnivel dende a estrada. Procederase á plantación de arborado na Área axardinada ou zona verde, como recurso para romper visualmente o volume edificado e contribuír á súa integración paisaxística. A memoria do proxecto xustificará a elección de materiais, buscándose aqueles materiais de acabado nos que a textura e cor se integren cos predominantes na paisaxe. Descartaranse aqueles de acabado brillante ou que reflictan en exceso a luz e a imaxe. Admítese a utilización de metais que co tempo adquiran unha pátina sen brillo, coma o cobre, o zinc ou aceiro cortén. O vidro utilizarase de forma racional coa única finalidade de permiti-la entrada de luz. As cores deberán ser xustificadas no correspondente proxecto técnico seguindo o principio de adaptación o contexto rural ou natural. Segundo a Lei 8/1997 de accesibilidade e supresión de barreiras na Comunidade Autónoma de Galicia, “Disposicións sobre aparcamentos de edificios de uso público”, se reservará unha praza de aparcamento adaptada en función do número de prazas que finalmente se creen, conforme á proporción establecida no apartado D da Base 3.1. Este concepto será concretado no correspondente proxecto de edificación, o cal deberá incluí-lo deseño pormenorizado da zona denominada Area de acceso e aparcamento prevista no presente Plan Especial.“ O que se publica para os efectos oportunos. Oza-Cesuras, 22 de maio de 2014 O PRESIDENTE DA COMISIÓN XESTORA Asdo./ José Pablo González Cacheiro